Sigrid-tiltaltes venn: - Jeg la ikke merke til noe spesielt
- Jeg la ikke merke til noe spesielt, men jeg har blitt uvel etterpå. Det hele er bare utrolig og merkelig, sier kameraten til VG. Mandag starter rettssaken mot den tiltalte 38-åringen i Oslo tingrett. Saken er berammet til tre uker, og siste rettsdag er etter planen 4. oktober. Lørdag 4. august i fjor: Like før midnatt forlot Sigrid Giskegjerde Schjetne (16) en venninne på Østensjø. Gåturen hjem var vel to kilometer lang. Den 16 år gamle jenta hadde en avtale om å være hjemme klokka 00.30 - men siden hun ikke dukket opp, meldte foreldrene henne savnet. Én time senere fant to gutter et par Converse-sko, en iPhone og en hvit ankelsokk som tilhørte Sigrid ved Østensjø Kanvas barnehage.Dagen etter strømmet naboer og venner av familien til for å bistå i søket etter 16-åringen. Parallelt med leteaksjonen som engasjerte hele Norge, åpnet politiet i Oslo drapsetterforskning. Kvelden etter den mystiske forsvinningen skal den nå drapstiltalte 38-åringen ha tatt kontakt med barndomskameraten sin for å låne bilen hans til å flytte noe tungt verktøy. - Jeg lurte på hvorfor han ikke brukte sin egen bil eller moped, men han fortalte at bilen var solgt, sier kameraten. Bilen den drapstiltalte sunnmøringen siktet til er en grønn Citroën Xantia 1999-modell som 38-åringen solgte til en mann i Aurskog på Romerike tre dager etter forsvinningen.- Han var ivrig med å kvitte seg med bilen, og jeg kjøpte den for 2000 kroner. Han hadde vasket bilen utvendig, men hadde ikke støvsugd den, har kjøperen uttalt til VG. Citroën-en var påført en kraftig bulk på panseret og knuseskader nederst på frontruta, noe 38-åringen bortforklarte både med at noen hadde hoppet på den og kastet stein på bilen. Politiet mener imidlertid de har bevis for at Sigrid ble pasifisert etter påkjørsel og fraktet raskt til pallesentralen på Bryn for så å bli drept på et senere tidspunkt.Krimteknikere har funnet blodspor fra 16-åringen i en campingvogn inne på sentralen hvor 38-åringen overnattet da han var i Oslo. I tillegg var bompengebrikken som er tilknyttet bilen i bevegelse samme natt som Sigrid forsvant. 11 minutter før hun sendte siste tekstmelding fra mobiltelefonen, passerte brikken bomringen ved Strømsveien på vei inn mot hovedstaden. 38-åringen har hele tiden nektet enhver befatning med saken og straffskyld.Ifølge barndomskameraten, fikk den tiltalte sunnmøringen låne bilen hans - en sølvgrå Passat - i noen dager og kjørt flere turer mot Kolbotn. - Han var ivrig på å få ordnet ting og virket stresset. Han lånte bilen mye og trengte et sted å være, sier kompisen. Under disse turene skal han og bilen ha blitt registrert i bomringer, og politiet mener han brukte den til å frakte liket av 16-åringen fra Oslo og dumpet det i en skråning like ved et verksted på Kolbotn hvor han hadde tilholdssted i perioder. I dagene etter forsvinningen og billånet skal 38-åringen ha dratt hjem til kameraten og overnattet hos ham - akkurat som i september 2006 da han lurte med seg en kvinne ned i en kjeller og slo henne flere ganger i hodet med en jernstang slik at hun fikk brudd på hjerneskallen og knusningsbrudd i bakhodet. Han nektet straffskyld, men ble dømt til fengsel i to år.- Han blånekter uansett bevis. Sånn har det alltid vært. Jeg fikk aldri vite hva som hadde skjedd utover at han sa at han hadde slått ned noen. Han hadde det ikke bra med seg selv, så jeg tok ham med til legevakta og varslet politiet, sier kameraten. Den drapstiltalte 38-åringen skal ha oppført seg identisk i dagene etter at Sigrid forsvant. - Han reflekterte over ting som skjedde rundt ham, men var samtidig veldig stille. Han snakket også om ting som andre hadde gjort for å skape interesse rundt andre hendelser enn Sigrid og få bort oppmerksomheten fra seg selv, sier kameraten, som har kjent 38-åringen siden ungdomsskolealderen. - Han var en luring som ordnet alt og har alltid vært flink med biler, men alle andre har blitt voksne. Det har ikke han blitt.I samme periode møtte flere hundre frivillige opp ved Østensjø skole hver dag for å delta i leteaksjonen etter Sigrid, og i midten av august utlover foreldrene til 16-åringen en dusør på én million kroner - penger som kom fra anonyme givere. Letemannskapene fant imidlertid ingen spor etter jenta. Ifølge ansvarlig ved Ålesund bilopphuggeri, var den tiltalte 38-åringen tilbake i hjembyen i noen dager og leverte en lyseblå Honda Civic til opphugging 20. august. - Han var mye ute og fartet. NN (journ. anm. 65-åringen som er sjekket ut av saken) ringte og lurte på hvor det ble av ham, sier kameraten.Fire dager etter at 38-åringen var innom bilopphuggeriet tok politiet på Sunnmøre kontakt med kollegene i Oslo. Bakgrunnen var at de har fått en bekymringsmelding fra et familiemedlem av 38-åringen. Innholdet skal ha gått på at han var betraktet psykotisk og kunne være voldelig. Den tidligere voldsdømte mannen ble etterlyst internt og skulle pågripes. Oslo-politiet fikk også oppgitt en konkret adresse. Samme dag som tipset ble oversendt skal 38-åringen ha kjørt fra Ålesund til Oslo på moped.Den siste tiden skal han ha bodd i campingvogna på Bryn hvor han kunne lage mat, sove og hadde tilgang på Internett. I denne perioden var 38-åringen svært aktiv på Facebook, der han la ut mange og lange statusoppdateringer - blant annet om hvordan han ble forfulgt av politiet og psykiatrien. Det var da bare få måneder siden sist han ble utskrevet. Etter det VG får opplyst, har 38-åringen ha blitt ansett for å være et grensetilfelle siden begynnelsen av 2000-tallet. Mannen skal ha hatt flere perioder hvor han har fått såkalt «blackout» og ikke husket hva han har gjort. Han skal også ha hørt stemmer i hodet og hatt paranoide forestillinger.Etter voldsdommen i 2007 skal 38-åringen ha blitt medisinert til et akseptabelt funksjonsnivå og vurdert som ikke farlig for seg selv eller andre. Den drapstiltalte 38-åringen skal imidlertid ikke ha fulgt planen for medisinering og falt tilbake til et liv med perioder hvor han ikke husker hva han har gjort. I forbindelse med denne saken ble han vurdert av to rettspsykiatere, som mente at han var strafferettslig tilregnelig i gjerningsøyeblikket.- Personer med psykiske problemer har for mange rettigheter når det gjelder sin egen psyke. Han burde blitt tatt hånd om for lenge siden, sier barndomskameraten. Fem dager før pågripelsen ble en mann i 20-årene siktet for falsk forklaring. Politiet mente at han hadde løyet om observasjoner av Sigrid. Mannen ble senere løslatt og sjekket ut av drapssaken. Etterforskningen tok imidlertid en ny vending da Beredskapstroppen pågrep 38-åringen og 65-åringen på et industriområde på Kolbotn 4. september i fjor. Klokken 21 samme kveld fant politihunden Rasko et lik i skogholtet like utenfor.Dagen etter bekreftet daværende politiinspektør Hanne Kristin Rohde ved Oslo politidistrikt at Sigrid var funnet drept, og det tok ikke lang tid før anonyme bilder av 38-åringen ble publisert i media. - Jeg så på bildene at det var ham og tenkte: «Har du gått så langt denne gangen.», sier kameraten, som også varslet politiet. - Jeg har vært forbannet over å ha lånt ham bilen min.
Dagen etter at Sigrid Giskegjerde Schjetne (16) forsvant, lånte den drapstiltalte sunnmøringen (38) kameratens bil. Politiet mener 38-åringen fraktet liket i denne bilen.